1. **Αναφορική αντωνυμία ὅς, ἥ, ὅ (= ο οποίος, η οποία, το οποίο)**

  Ακολουθεί γενικά την κλίση των δευτερόκλιτων επιθέτων σε -ος, -η, -ον.

|  |  |  |  |
| --- | --- | --- | --- |
| **Αναφορική αντωνυμία ὅς, ἥ, ὅ** | | | |
| Ενικός αριθμός | | | |
|  | αρσενικό | θηλυκό | ουδέτερο |
| Ονομαστική Γενική Δοτική Αιτιατική Κλητική | ὅς οὗ ᾧ ὅν - | ἥ ἧς ᾗ ἥν - | ὅ οὗ ᾧ ὅ - |
| Πληθυντικός αριθμός | | | |
| Ονομαστική Γενική Δοτική Αιτιατική Κλητική | οἵ ὧν οἷς οὕς - | αἵ ὧν αἷς ἅς - | ἅ ὧν οἷς ἅ - |

**Παρατηρήσεις**

1. Δεν πρέπει να συγχέεται η αναφορική αντωνυμία με τους ομόηχους τύπους του οριστικού άρθρου (**ἥ ≠ ἡ, οἵ ≠ οἱ, αἵ ≠ αἱ**)· οι τύποι της αναφορικής αντωνυμίας παίρνουν τόνο.

2. Όλες οι αναφορικές αντωνυμίες παίρνουν δασεία.

3. Κατά τον ίδιο τρόπο κλίνεται και η αναφορική αντωνυμία **ὅσπερ, ἥπερ, ὅπερ**. Απλώς, στο τέλος κάθε τύπου προστίθεται το μόριο -περ χωρίς να επηρεάζεται ο τονισμός.

**2. Αναφορική αντωνυμία ὅστις, ἥτις, ὅ τι**

Η αναφορική αντωνυμία **ὅστις, ἥτις, ὅ,τι** σχηματίζεται από την αναφορική **ὃς** και την αόριστη **τίς**. Κλίνεται και στα δύο μέρη της και τονίζεται πάντοτε το α΄ συνθετικό με τον τόνο που παίρνει και η απλή αναφορική αντωνυμία.

|  |  |  |  |
| --- | --- | --- | --- |
| **Αναφορική αντωνυμία ὅστις, ἥτις, ὅ τι** | | | |
| Ενικός αριθμός | | | |
|  | αρσενικό | θηλυκό | ουδέτερο |
| Ονομαστική Γενική Δοτική Αιτιατική Κλητική | ὅστις οὗτινος και ὅτου ᾧτινι και ὅτῳ ὅντινα - | ἥτις ἧστινος ᾗτινι ἥντινα - | ὅ,τι οὗτινος και ὅτου ᾧτινι και ὅτῳ ὅ,τι - |
| Πληθυντικός αριθμός | | | |
| Ονομαστική Γενική Δοτική Αιτιατική Κλητική | οἵτινες ὧντινων οἷστισι(ν) οὕστινας - | αἵτινες ὧντινων αἷστισι(ν) ἅστινας - | ἅτινα ή ἅττα ὧντινων οἷστισι(ν) ἅτινα ή ἅττα - |

**Παρατηρήσεις**

1. Ο τύπος ἅττα διαφέρει από τον αντίστοιχο τύπο της αόριστης αντωνυμίας, επειδή παίρνει δασεία, όπως όλες οι αναφορικές αντωνυμίες.

2. Το ουδέτερο της αναφορικής αντωνυμίας ὅστις, ἥτις, ὅ,τι γράφεται ὅ,τι ή ὅ τι (πβ. ν.ε.: Ό,τι και να ζητήσεις, θα το κάνω για σένα).